- *NACRT PRIJEDLOGA ODLUKE*

Na temelju članka 149. stavka 3. Zakona o pomorskom dobru i morskim lukama (Narodne novine, broj 83/23) i članka 32. Statuta Općine Podgora (Glasnik, službeno glasilo Općine Podgora, broj 5/09, 9/09, 3/13, 3/15, 4/18, 5/20 - pročišćeni tekst, 14/20, 4/21 i 22/23), općinsko vijeće Općine Podgora na svojoj \_\_ sjednici održanoj dana \_\_\_\_\_\_\_\_\_\_\_\_\_ 2024. godine donosi

**O D L U K U**

**o redu na pomorskom dobru**

1. **UVODNE ODREDBE**

**Članak 1.**

(1) Ovom Odlukom propisuje se način uređenja i korištenja pomorskog dobra u općoj upotrebi za gospodarske i druge svrhe na području Općine Podgora (u daljnjem tekstu: Općina), građenje građevina koje se prema posebnim propisima grade bez građevinske dozvole i glavnog projekta te održavanje reda na pomorskom dobru u općoj upotrebi, održavanje čistoće i čuvanje površina pomorskog dobra u općoj upotrebi, osiguranje nesmetanog prolaska duž pomorskog dobra, korištenje površina pomorskog dobra u općoj upotrebi na način koji omogućava kretanje osoba s posebnim potrebama, mjere za provođenje mjera za održavanje reda na pomorskom dobru koje poduzima pomorski redar te obveze pravnih i fizičkih osoba i prekršajne odredbe.

(2) Red na pomorskom dobru cjelovit je sustav mjera i radnji kojima se osigurava zaštita i održavanje pomorskog dobra u općoj upotrebi.

(3) Mjerama za provođenje reda na pomorskom dobru smatraju se mjere propisane ovom Odlukom, drugim zakonima i propisima kojima se uspostavlja i održava red na pomorskom dobru.

(4) Provedbu i nadzor reda na pomorskom dobru obavljaju pomorski redari koji imaju ovlasti propisane ovom Odlukom, drugim zakonima i propisima kojima se uspostavlja i održava red na pomorskom dobru.

(5) Sve osobe na pomorskom dobru u općoj upotrebi na području Općine dužne su pridržavati se ove Odluke, drugih zakona i propisa kojima se uspostavlja i održava red na pomorskom dobru.

(6) Održavanje reda na pomorskom dobru u općoj upotrebi predstavlja redovno upravljanje pomorskim dobrom sukladno članku 37. stavku 1. točki 8. Zakona o pomorskom dobru i morskim lukama (Narodne novine, broj 83/23 – u daljnjem tekstu: Zakon).

(7) Izrazi koji se koriste u ovoj Odluci, a imaju rodno značenje odnose se jednako na muški i ženski rod.

**Članak 2.**

Pojedini pojmovi u smislu ove Odluke imaju slijedeće značenje:

1. **pomorsko dobro** je opće dobro od interesa za Republiku Hrvatsku i ima njezinu osobitu zaštitu, a upotrebljava se i koristi pod uvjetima i na način propisan Zakonom, te ga čine:

- unutarnje morske vode i teritorijalno more, njihovo dno, podzemlje i podmorje,

- dio kopna koji je po svojoj prirodi namijenjen općoj upotrebi i koji je određen takvim, kao i sve što je s tim dijelom kopna trajno spojeno na površini ili ispod nje i čine ga nekretnine koje su po prirodnim obilježjima, izgledu, namjeni, položaju i načinu upotrebe: morska obala, morske plaže, sprudovi, rtovi, hridi, grebeni, otočići koje za vrijeme nevremena prekrivaju najveći valovi, žala, luke, lukobrani, rive, molovi, valobrani, nasipi, privezišta, gatovi, morske solane, ušća vodotoka koji se izlijevaju u more i kanali spojeni s morem, uključujući i građevine koje su trajno povezane s pomorskim dobrom i njegova su pripadnost,

2. **morska plaža** je prirodni ili izgrađeni i uređeni kopneni i pripadajući morski prostor pomorskog dobra koji služi za boravak, rekreaciju i kupanje te s tim povezane aktivnosti

3. **prirodna morska plaža** je plaža koja se nalazi unutar ili izvan naselja, infrastrukturno je neopremljena, potpuno očuvanih prirodnih obilježja čiji kopneni dio obuhvaća prostor prirodnog materijala (kamena, pijesak, šljunka, njihove kombinacije i slično)

4. **uređena morska plaža** jest morska plaža koja se nalazi unutar ili izvan naselja i koja je pristupačna svima pod jednakim uvjetima, uključivo i osobama smanjene pokretljivosti, uređenog i izmijenjenog prirodnog obilježja te infrastrukturno i sadržajno uređenog kopnenog prostora neposredno povezanog s morem.

6. **morska plaža posebne namjene** je morska plaža koja udovoljava zahtjevima posebnih grupa korisnika i njihovim potrebama a koristi se temeljem koncesije

7. **dozvola na pomorskom dobru** je upravni akt kojim se ovlašteniku daje vremenski ograničeno pravo na obavljanje djelatnosti na pomorskom dobru, kojom se ne ograničava niti isključuje opća upotreba pomorskog dobra, a za obavljanje djelatnosti može služiti isključivo jednostavna građevina koja se prema propisima kojima se uređuje građenje ne smatra građenjem, izvedena u skladu s posebnim propisima kojima se uređuje zaštita prirode, prostornim planom i uredbom iz članka 14. stavka 4. točke 11. Zakona,

8. **ovlaštenik dozvole na pomorskom dobru** je gospodarski subjekt kojem je izdana dozvola na pomorskom dobru u skladu s odredbama Zakona,

9. **privezište** je izdvojeni i samostalni, infrastrukturni objekt (ponton, gat, mol, riva i sl.) duljine najviše 50 (pedeset) metara ukupno upotrebljive operativne obale i dio morskog akvatorija izvan lučkog područja,

10. **sidrište** je dio morskog akvatorija namijenjen za sidrenje i/ili vez plovnih objekata,

11. **komunalni objekti, uređaji i drugi objekti u općoj uporabi** su javna rasvjeta, obavijesna ploča, ormarić, pano s planom naselja, odnosno s oznakom kulturnih dobara, zaštićenih dijelova prirode ili s oznakom turističkih i sličnih objekata, javni sat, javni zahod, javni zdenac, vodoskok, fontana, koso dizalo - lift, samostojeći telekomunikacijski razvodni ormarići, spomenik, skulptura i spomen-ploča, klupe za odmor, znakovi obavijesti

12. **pokretne naprave** su lako prenosivi objekti koji služe za prodaju raznih artikala ili obavljanje određenih usluga, štandovi, klupe, kolica i sl., naprave za prodaju pića, napitaka i sladoleda, hladnjaci za sladoled, metalne i druge konstrukcije kao prodajni prostor ili prostor za uslužnu djelatnost, ambulantna, ugostiteljska i slična prikolica, otvoreni šank, naprave za igranje, automati, peći i drugi objekti za pečenje plodina, pozornice i slične naprave, stolovi, stolice, pokretne ograde i druge naprave koje se postavljaju ispred ugostiteljskih i drugih radnji, odnosno u njihovoj neposrednoj blizini, vaze za cvijeće, suncobrani, tende, pokretne ograde, podesti, samostojeće montažno-demontažne nadstrešnice i druga oprema postavljena na pomorskom dobru za potrebe ugostiteljskih objekata u svrhu organiziranja otvorenih terasa ispred ugostiteljskih objekata, šatori povodom raznih manifestacija, lunaparkovi, čuvarske, montažne i slične kućice, automobili kao prezentacija, promocija ili nagradni zgodici, ~~zaštitne naprave na izlozima~~ i slično,

13. **kiosk** je tipski objekt lagane konstrukcije koji se može u cijelosti ili u dijelovima prenositi i postavljati pojedinačno ili u grupi, a služi za obavljanje gospodarske i druge djelatnosti,

14. **reklame**su reklamne zastave, reklamna platna (na građevinskim skelama, ogradama i građevinama u rekonstrukciji ili gradnji), osvijetljene reklamne vitrine (citylight), putokazne reklame, pokretne reklame, transparenti, reklamne naljepnice, reklamni ormarići, oslikane reklamne poruke (na zidovima građevina, ogradama, tendama i slično), reklamni natpisi i drugi predmeti koji služe reklamiranju, osim reklamnih panoa,

15. **reklamni panoi**su panoi, reklamni uređaji, konstrukcije i slično - samostojeći ili na objektima, reklamni stupovi (totemi i slično);

16. **zaštitne naprave** su tende, roloi, zaštitne rešetke, kamere, alarmni uređaji i slični predmeti

17. **pomorski redar** je ovlašteni službenik Jedinstvenog upravnog odjela Općine u čijem djelokrugu su ovlasti nadzora pomorskog dobra propisane Zakonom i ovom Odlukom.

1. **NAČIN UREĐENJA I KORIŠTENJA POMORSKOG DOBRA**

**Članak 3.**

(1) Pomorsko dobro je u upotrebi svih i svatko ima pravo, pod jednakim uvjetima, služiti se pomorskim dobrom u skladu s njegovim osobinama, prirodi i namjeni, osim kad je ovom Odlukom, drugim zakonima i propisima drukčije propisano.

(2) Pomorsko dobro u općoj upotrebi za gospodarske i druge svrhe mora se koristiti u skladu s ovom Odlukom te drugim mjerodavnim zakonskim i podzakonskim aktima Republike Hrvatske.

(3) Gospodarska djelatnost na pomorskom dobru koje se nalazi na području Općine može se obavljati isključivo u skladu s opsegom i u granicama određenim aktom kojim se to pravo stječe te u skladu s odredbama Zakona i aktima Općine.

(4) Morske plaže moraju biti dostupne svima pod istim uvjetima, te se ne smiju isključiti iz opće upotrebe.

(5) Zabranjeno je oštećivanje i uništavanje komunalnih uređaja i opreme pomorskog dobra, a osobito uređaja i opreme uređenih morskih plaža.

(6) Koncesionar koji upravlja javnom morskom plažom (prirodnom i uređenom) ne smije plažu ograditi niti na drugi način ograničiti pristup plaži.

(7) Koncesionar koji upravlja javnom morskom plažom (prirodnom i uređenom) ne smije naplaćivati ulaz na plažu.

**Članak 4.**

~~(1)~~ Pravna i fizička osoba koja je na temelju akta koji predstavlja valjanu pravnu osnovu određenu Zakonom stekla pravo posebne upotrebe i/ili gospodarskog korištenja pomorskog dobra, gradnje i/ili obavljanja drugih radova, ograničenja ili isključenja dijela pomorskog dobra od opće upotrebe te drugog ovlaštenja stečenog na temelju odredbi Zakona (dalje: Nositelj akta), dužna je to pravo koristiti na način, u opsegu i granicama određenim aktom kojim je to pravo stekla te u skladu s odredbama ove Odluke te drugih mjerodavnih zakonskih i podzakonskih propisa Republike Hrvatske.

(2) Nositelj akta dužan je sredstva koja koristi za obavljanje svojih aktivnosti odnosno obavljanje djelatnosti održavati urednim i ispravnim te brinuti da nemaju oštećenja zbog kojih postoji opasnost za život i zdravlje ljudi, imovinu veće vrijednosti ili okoliš.

(2) Površina koja se koristi za obavljanje gospodarske i/ili druge svrhe na pomorskom dobru mora biti održavana i uredna.

(3) U slučaju da se površina iz prethodnog stavka ovog članka mora ograditi, takve ograde moraju se postavljati tako da ne ometaju korištenje pomorskog dobra, da ne predstavljaju opasnost za sigurnost i imovinu ljudi te da se vizualno uklapaju u okolni izgled, te iste Nositelj akta mora redovito održavati.

**Članak 5.**

(1) Pravna i fizička osoba koja je na temelju akta koji predstavlja valjanu pravnu osnovu stekla pravo na obavljanje bilo kakve gospodarske djelatnosti odnosno druge djelatnosti na pomorskom dobru na području Općine dužna je posjedovati spremnike za miješani komunalni otpad koje mora držati na površini za koju je dobila odobrenje nadležnog tijela, te ih održavati u čistom i urednom stanju, na način da ne narušavaju estetski izgled ostalih površina.

(2) Prethodni stavak ne odnosi se na pravne i fizičke osobe koje u skladu s pisanim sporazumom kojeg imaju sa davateljem javne usluge prikupljanja otpada koriste polupodzemne ili nadzemne spremnike koji su smješteni na javnim površinama.

**Članak 6.**

(1) Sredstva koja služe obavljanju gospodarske i/ili druge djelatnosti na području Općine ne smiju se čuvati na javnoprometnoj površini koja se nalazi izvan odobrenog područja pomorskog dobra koje koristi niti smiju ograničiti i/ili isključiti opću uporabu pomorskog dobra.

(2) Iznimno od prethodnog stavka ovog članka, Nositelj akta može čuvati sredstva na javnoprometnoj površini u slučaju provođenja programa, projekata, manifestacija i aktivnosti od interesa za opće dobro, ali samo uz prethodnu suglasnost načelnika Općine.

(3) U slučaju postupanja protivno stavcima 1. i 2. ovog članka, pomorski redar rješenjem će naložiti Nositelju akta da sredstva iz stavka 1. ovog članka ukloni u razumnom roku, a najviše u roku od 3 (tri) dana.

(4) Ako vlasnik odnosno korisnik ne postupi po rješenju iz prethodnog stavka ovoga članka, primijenit će se pravila Zakona o općem upravnom postupku o prisilnom izvršenju nenovčanih obveza.

**Članak 7.**

1. Zaštitne naprave koji pripadaju sredstvima iz članka 6. stavka 1. ove Odluke odnosno postavljaju se uz ili na ta sredstva.

(2) Zaštitne naprave se moraju održavati u urednom i ispravnom stanju.

(3) Zaštitne naprave moraju biti postavljene na način i u skladu s odobrenjima nadležnih tijela te u skladu sa zakonskim i podzakonskim propisima Republike Hrvatske.

(4) Zaštitne naprave se svojim oblikom, materijalom, dimenzijama i bojama moraju uklopiti u postojeće okruženje, ne smiju ugrožavati sigurnost prometa, niti zaklanjati postojeću prometnu signalizaciju te predstavljati neposrednu opasnost za život i zdravlje ljudi, imovinu veće vrijednosti ili okoliš.

**Članak 8.**

(1) Plakati, oglasi i slične objave reklamno-promidžbenog ili informativnog sadržaja (u daljnjem tekstu: Plakati) mogu se postavljati samo na oglasnim ili reklamnim pločama, oglasnim stupovima, oglasnim ormarićima, oglasnim panoima i drugim oglasnim prostorima koji služe isključivo za navedenu namjenu temeljem odobrenja općinskog načelnika.

(2) Troškove uklanjanja Plakata, kao i čišćenja mjesta na kojima ne smiju biti postavljeni, snosi pravna ili fizička osoba čiji se proizvod ili usluga istima oglašava.

(3) Zabranjeno je postavljanje Plakata na mjestima koja ne služe za tu namjenu bez odobrenja ili suprotno odobrenju iz stavka 1. ovog članka.

(4) Uredno postavljene Plakate zabranjeno je prljati, oštećivati ili uništavati.

(5) Osoba koja je postavila Plakate, odnosno pravna ili fizička osoba čiji se proizvod ili usluga istima oglašava, dužni su ih ukloniti odmah po isteku održavanja priredbe, manifestacije ili drugog događaja koji se oglašava, odnosno odmah po isteku roka na koji su imali odobrenje, a korištene površine očistiti i urediti.

(6) Plakati se svojim oblikom, materijalom, dimenzijama i bojama moraju uklopiti u postojeće okruženje, ne smije ugrožavati sigurnost prometa, niti zaklanjati postojeću prometnu signalizaciju.

**III. OBVEZE PRAVNIH I FIZIČKIH OSOBA**

**Članak 9.**

(1) Na pomorskom dobru na teritoriju Općine se zabranjuje:

1. zaustavljanje, parkiranje i vožnja kopnenih motornih vozila (osim vozila koja se koriste za održavanje pomorskog dobra i komunalnih uređaja na njima i u slučaju da je na predmetnoj površini utvrđena i uređena površina za parkiranje kopnenih motornih vozila od strane Općine),

2. oštećivanje drveća, grmlja, cvjetnjaka, živica i drugog raslinja, te lijepljenje plakata po drveću,

3. branje plodova, rezanje i otuđivanje korijena, grana, listova i cvjetova, te poduzimanje drugih neovlaštenih zahvata (sadnja bilja i slično),

4. uništavanje, mehaničko oštećivanje ili premještanje kamenog odnosno pjeskovitog ili šljunčanog materijala s morske plaže,

5. pisanje grafita,

6. vezanje bicikla, motora, prikolica, kolica i sl.,

7. odlaganje građevnog materijala, glomaznog otpada, šuta, ulja, boja i dr.,

8. odvoženje kamenog materijala i morskog biljnog materijala (lažine), pijeska ili šljunka i sl.,

9. šetanje i puštanje kućnih ljubimaca po uređenim morskim plažama, osim na mjestima gdje je to izričito dopušteno,

10. loženje vatre i potpaljivanje stabala;

11. kampiranje;

12. bilo kakvo nenamjensko korištenje i/ili prenamjena pomorskog dobra,

13. građenje na pomorskom dobru, osim kada je to dopušteno na način propisan Zakonom i drugim propisima te aktima nadležnih tijela,

14. onečišćivanje i uništavanje pomorskog dobra, a osobito morskih plaža, na bilo koji način i bilo kojim sredstvom.

(2) Sve osobe koje se nalaze na pomorskom dobru u općoj upotrebi na teritoriju Općine dužne su:

1. čuvati sav biljni materijal, a osobito drveće i obalne šume;

2. čuvati autentične prirodne i kulturne vrijednosti obalnog krajobraza, neovisno je li to područje zaštićeno zakonom;

3. ne zadirati u područja na kojima se nalaze staništa i vrste visoke vrijednosti očuvanja, neovisno o tome je li to područje zaštićeno zakonom.

**IV. GRAĐENJE GRAĐEVINA KOJE SE PREMA POSEBNIM PROPISIMA GRADE BEZ GRAĐEVINSKE DOZVOLE I GLAVNOG PROJEKTA**

**Članak 10.**

(1) Nitko nema pravo bez pravne osnove propisane Zakonom graditi građevine i/ili obavljati druge radove i/ili zahvate u prostoru pomorskog dobra koji se prema posebnim zakonskim odnosno podzakonskim propisima kojima se uređuje građenje ne smatraju građenjem.

(2) Planiranje i građenje zgrada i drugih građevina, kao i drugi zahvati na pomorskom dobru koji se ne smatraju građenjem moraju se provoditi tako:

1. da se osigura prolaz uz more i do mora,

2. da se građenje i zahvati koji se ne smatraju građenjem poduzimaju uz najviše oblikovne i tehničke standarde i u skladu s prirodnim i kulturnim obilježjima toga područja,

3. da se ne zadire u morska područja na kojima se nalaze staništa i vrste visoke vrijednosti očuvanja, neovisno o tome je li to područje zaštićeno zakonom,

4. da se u najvećoj mogućoj mjeri sačuvaju obalne šume i zelenilo na morskoj obali uz more (autohtono drveće i dr.),

5. da se sačuvaju autentične prirodne i kulturne vrijednosti obalnog krajobraza, neovisno je li to područje zaštićeno zakonom,

6. da se u najvećoj mjeri sačuva izvornost prirode i ekosustavi u moru i na morskoj obali te izbjegne betonizacija obale uz more u području koje je široko najmanje 6 metara od crte koja je vodoravno udaljena od crte srednjih viših visokih voda,

7. da se područja pomorskog dobra s obilježjima nedirnute prirode isključe od bilo kakve gradnje i drugih zahvata u prostoru,

8. da se planiranje i građenje na česticama koje neposredno graniče s pomorskim dobrom ne smije izvoditi na udaljenosti manjoj od 5 metara od granice pomorskog dobra u građevinskom području naselja te manje od 25 metara u izdvojenom građevinskom području izvan naselja. Navedena odredba ne odnosi se na kampove,

9. da na pomorskom dobru nije dopušteno planiranje ni građenje građevina koje nisu u vezi s morem. Za izgradnju jednostavnih građevina na pomorskom dobru ne primjenjuju se odredbe propisa kojima se uređuje izgradnja jednostavnih građevina, nego je potrebno ishoditi odgovarajuće dokumente za izgradnju,

10. da je, iznimno, dopušteno građenje infrastrukturnih građevina kada je nužno da se dijelom ili u cijelosti nalaze na pomorskom dobru, te objekata za potrebe državnih tijela ako su njihovi poslovi u vezi s morem (lučka kapetanija, carinarnica, pomorska policija i sl.), kao i objekata u kojima se u javnom interesu ili interesu sporta ili edukacije obavlja djelatnost koja je povezana s morem (pomorski muzej, škola jedrenja, škola ronjenja i sl.).

**Članak 11.**

Za obavljanje djelatnosti na pomorskom dobru u općoj upotrebi za koju je izdana koncesija/dozvola na pomorskom dobru može služiti isključivo jednostavna građevina koja se prema propisima kojima se uređuje građenje ne smatra građenjem i to:

1. kiosk i druga građevina gotove konstrukcije tlocrtne površine u skladu s tipskim projektom,

2. ugostiteljska terasa,

3. slobodnostojeća ili sa zgradom konstruktivno povezana nadstrešnica tlocrtne površine do 20 m2, izvan tlocrtnih gabarita postojeće zgrade,

4. ograda visine do 2,2 m mjereno od najnižeg dijela konačno zaravnaog i uređenog terena uz ogradu,

5. reklamni pano oglasne površine do 12 m2,

6. komunalna oprema (kontenjer za komunalni otpad, klupa, koš za otpatke, tende, jednostavni podesti otvorenih terasa i sl.),

7. promatračnica, obavijesna ploča oglasne površine do 12 m2,

8. privremena građevina za potrebe javnih manifestacija.

**Članak 12.**

Na prirodnoj plaži građenje građevina nije dozvoljeno, već isključivo izvođenje zahvata u prostoru koji se prema posebnim propisima kojima se uređuje građenje ne smatraju građenjem u skladu s mjerodavnim zakonskim i podzakonskim propisima.

**Članak 13.**

Zahvati na pomorskom dobru koji se prema posebnim propisima kojim se uređuje gradnja ne smatraju građenjem, a za koje je potrebno ishoditi lokacijsku dozvolu:

1. postavljanje, privezivanje ili sidrenje kaveza i drugih naprava za uzgoj ribe ili drugih morskih organizama,

2. privezivanje ili sidrenje pomorskih objekata (plovnih objekata, plutajućih objekata i nepomičnih objekata),

3. postavljanje, privezivanje ili sidrenje kaveza i drugih naprava u moru za uzgoj ribe ili drugih morskih organizama,

4. trajno postavljanje, privezivanje ili sidrenje objekata (gat, bazen, kućica na vodi, stambeni brod, pontonski most, plutajući ugostiteljski objekt),

5. sidrišta unutar zone kupanja,

6. deponiranja viška iskopa iz mora i sl.

**Članak 14.**

Investitori u gradnju na pomorskom dobru na teritoriju Općine su po dobivanju svih akata za gradnju, a prije započinjanja gradnje, dužni potpisati ugovor o preuzimanju miješanog komunalnog otpada sa komunalnom tvrtkom koja prikuplja otpad na području Općine, a za ostale vrste otpada (građevni otpad, plastika, staklo, papir, metal i drugi otpad) dužni su osigurati spremnike i imati potpisane ugovore o preuzimanju sa ovlaštenim sakupljačem navedenih vrsta otpada.

**V. ODRŽAVANJE REDA, ODRŽAVANJE ČISTOĆE I ČUVANJE POVRŠINA POMORSKOG DOBRA NA TERITORIJU OPĆINE**

**Članak 15.**

(1) Korisnik morske i javne morske plaže koji obavlja posebnu upotrebu i gospodarsko korištenje pomorskog dobra dužan je poštivati obveze iz ugovora o koncesiji, odnosno dozvole na pomorskom dobru.

(2) Pravna i fizička osoba iz prethodnog stavka ovog članka dužna se pridržavati propisa o sigurnosti plovidbe, zaštite okoliša i reda na pomorskom dobru, te uvažavati značaj pomorskog dobra kao općeg dobra.

(3) Korisnik morske i javne morske plaže koji obavlja posebnu upotrebu i gospodarsko korištenje pomorskog dobra ne smije postavljati ili koristiti svjetlosne naprave na način da su one uperene u more ili zrak protivno propisima koji uređuju sprječavanje svjetlosnog onečišćenja i zaštitu morskih organizama.

**Članak 16.**

(1) Na pomorskom dobru je zabranjeno:

1. bacanje ili ostavljanje komunalnog otpada izvan spremnika ili posuda za otpad ili vršenje drugih radnji koje onečišćuju pomorsko dobro,

2. odlaganje građevnog i otpadnog građevnog materijala, dijelova građevina, zemlje, šute, ogrjeva, željeza, lima i tome slično,

3. odlaganje glomaznog otpada i ambalaže kao što su strojevi, električni i drugi aparati, predmeti iz kućanstva i drugi predmeti,,

4. ostavljanje odnosno odlaganje vozila bez registarskih tablica, odnosno neregistriranih vozila, prikolica, kamperskih vozila i drugih priključnih vozila, vozila koja se zbog dotrajalosti ne upotrebljavaju u prometu (oštećena u sudaru, neispravna i slično), olupina vozila, plovila i olupina plovila, radnih strojeva i slično,

5. ispuštanje otpadnih tekućina bilo koje vrste (ulja, kiseline, boje, otpadnih voda i slično),

6. popravak i servisiranje vozila, te drugih uređaja i naprava,

7. oštećivanje posuda za odlaganje komunalnog otpada,

8. bacanje ili ostavljanje reklamnih i drugih letaka na vozilima i predmetima na pomorskom dobru,

9. bacanje gorućih predmeta u spremnike za otpatke ili spremnike za odvojeno prikupljanje otpada,

10. zagađivanje mora i bacanje otpada i otpadnih tvari na obalu, u more i morske plaže,

11. iz plovila za vrijeme stajanja ispuštati fekalije, ulje, naftu i slično,

12. svako onečišćavanje i umanjivanje funkcije slivnika i oborinskih kanala,

13. neovlašteno premještanje komunalne opreme i uređaja,

14. istresanje krpi, otprašivanje sagova, pranje automobila i tome slično,

15. bacanje životinjskog, medicinskog i drugog opasnog otpada, koji se zbrinjava u skladu s posebnim propisima,

16. obavljanje nužde, pljuvanje,

17. hranjenje ptica, pasa, mačaka i ostalih životinja,

18. postavljanje i paljenje svijeća na mjestima prometnih nezgoda,

19. pranje osoba, vozila ili drugih predmeta, osim na za to predviđenim mjestima,

20. korištenje objekata i sredstava protivno njihovoj namjeni,

21. izlaganje i prodavanje prehrambenih i/ili bilo kakvih drugih proizvoda odnosno predmeta bez odobrenja nadležnog tijela i izvan prostora predviđenog istim odobrenjem,

22. obavljanje radnji kojima se onečišćuje ili oštećuje pomorsko dobro ili propušta obavljanje radnji kojima se sprječava onečišćenje ili oštećenje pomorskog dobra.

(2) Zabranjeno je na pomorskom dobru na teritoriju Općine prebiranje po spremnicima za otpatke i odnošenje otpada ili dijelova otpada iz istih, na način da se pri tom otpad rasipa oko spremnika i onečišćuje pomorsko dobro.

(3) Spremnike za otpad na pomorskom dobru zabranjeno je oštećivati na bilo koji način, po njima crtati i pisati (šarati), te ih premještati sa mjesta na kojem su postavljeni.

**Članak 17.**

(1) U plažnom prostoru namijenjenom za kupače zabranjuje se:

- vezivanje plovila izvan organiziranih privezišta,

- izvlačenje plovila,

- postavljanje pontona bez odgovarajućih odobrenja i lokacijske dozvole,

- plovidba unutar koncesioniranog područja odnosno ograđenog dijela namijenjenog za kupače,

- glisiranje i upotreba jet ski-eva na udaljenosti manjoj od 300 m od obale, odnosno ograđenoga dijela namijenjenoga kupačima,

(2) Iznimno od odredbi prethodnog stavka ovog članka dozvoljava se:

- privremeno uplovljavanje čamaca na vesla (bez upotrebe motora) na udaljenosti manjoj od 50 m (pedeset metara) od obale plaže,

- upotreba plovila za sport i rekreaciju (bez uporabe motora) na područjima za koja su utvrđeni uvjeti uređenja prostora te ispunjeni posebni uvjeti nadležne lučke kapetanije u smislu obilježavanja koridora za isplovljavanje i ostali uvjeti utvrđeni posebnim propisima.

**Članak 18.**

Na prirodnim i uređenim morskim plažama zabranjuje se:

- kampiranje i noćenje,

- upotreba svih vrsta sapuna i šampona te ostalih kemijskih sredstava na tuševima,

- paljenje vatre u bilo koje svrhe te upotreba roštilja i bilo koje vrste otvorenog plamena na plažama,

- ispust u more ili u tlo fekalne kanalizacije iz ugostiteljskih objekata koncesionara, odnosno ovlaštenika dozvole na pomorskom dobru (svi plažni objekti moraju biti spojeni ili na sustav fekalne kanalizacije ili na nepropusnu septičku jamu ili više njih koje su izgrađene sukladno Zakonu o gradnji),

- ispust oborinske vode s prometnih i parkirnih površina ukoliko nisu kondicionirane s adekvatnim separatorom lakih ulja, masti i derivata nafte,

- kupanje životinja, izuzev na plažama za pse na kojima je to dozvoljeno, a koje su označene posebnim znakom,

- oštećivanje drveća, grmlja, cvjetnjaka, živica i drugog raslinja, te lijepljenje plakata po drveću.

**Članak 19.**

(1) Zabranjeno je dovoditi i puštati kućne ljubimce na prirodne i uređene plaže.

(2) Psi se mogu dovoditi i puštati samo na plažama za pse koji su za tu namjenu posebno određene i označene.

(3) Vlasnik, odnosno posjednik kućnog ljubimca dužan je odmah očistiti plažu koja je onečišćena otpacima njegovog kućnog ljubimca.

**Članak 20.**

(1) Na morskim i javnim morskim plažama zabranjeno je ostavljati ručnike, rekvizite za plažu i druge stvari osobne namjene bez nadzora.

(2) Stvari iz prethodnog stavka zatečene na morskim i javnim morskim plažama bez njihova vlasnika odnosno korisnika smatrat će napuštenima, te će biti uklonjene.

**Članak 21.**

(1) Na pomorskom dobru na teritoriju Općine zabranjeno je konzumiranje alkoholnih pića, osim unutar objekata za pružanje ugostiteljskih usluga koji se koriste u skladu s odobrenjima nadležnih tijela.

(2) Iznimno, odobrenjem kojim se odobrava korištenje pomorskog dobra za organiziranje javnog okupljanja radi ostvarivanja gospodarskih, vjerskih, kulturnih, humanitarnih, sportskih, zabavnih i drugih interesa, može se odrediti da je konzumiranje alkoholnih pića na pomorskom dobru na teritoriju Općine dopušteno.

**Članak 22.**

Zabranjeno je na morske plaže i ostale dijelove pomorskog dobra postavljanje pokretnih naprava, kioska, montažnih objekata, štandova, reklama, plakata, reklamnih panoa, parkovne opreme i drugih naprava bez koncesije odnosno dozvole na pomorskom dobru ili suprotno izdanoj koncesiji odnosno dozvoli.

**Članak 23.**

Na prirodnim i uređenim morskim plažama te ostalim dijelovima pomorskog dobra zabranjeno je putem pokretnih prodavača izlaganje i nuđenje na prodaju prehrambene i neprehrambene robe, pružanje marketinških i sličnih usluga, promoviranje i prodaja karta za turističke izlete te nuđenje, nagovaranje i prodaja usluga smještaja bez odobrenja nadležnog upravnog tijela.

**Članak 24.**

Na morskim plažama i drugim dijelovima pomorskog dobra je zabranjeno:

- organiziranje hazardnih igara i igara na sreću te prikupljanje donacija i milodara, te

- boravak ili kretanje bez kupaćeg kostima ili dijela kupaćeg kostima, osim ukoliko se radi o plaži koja je određena kao nudistička.

**Članak 25.**

(1) Subjekt ovlašten za obavljanje komunalne djelatnosti održavanja čistoće na pomorskom dobru dužan je pomorsko dobro redovno održavati sukladno Zakonu i drugim zakonskim odnosno podzakonskim propisima, te aktima Općine.

(2) Izvanredno čišćenje podrazumijeva čišćenje pomorskog dobra kada je zbog vremenskih nepogoda, više sile ili drugih razloga prekomjerno onečišćeno, a prema nalogu nadležnog upravnog odjela Općine.

**Članak 26.**

(1) Pomorsko dobro na teritoriju Općine, a osobito obalni pojas morskih i javnih morskih plaža, mora se redovito održavati.

(2) Subjekt iz prethodnog članka ove Odluke je dužan morske i javne morske plaže održavati čistima i urednima, a jednom godišnje, najkasnije do početka travnja, detaljno ih očistiti od krupnih otpadaka.

(3) Zabranjeno je bacati otpad u more i na morsku obalu, te na bilo koji način onečišćavati pomorsko dobro.

**Članak 27.**

(1) Pod održavanjem čistoće i čuvanje površina pomorskog dobra podrazumijeva se:

- kosidba trave;

- dohranjivanje plaže;

- uklanjanje starih i bolesnih stabala i zamjena novima;

- uklanjanje otpalog granja, lišća i drugih otpadaka;

- održavanje posuda s ukrasnim biljem;

- održavanje pješačkih staza, naprava i opreme na pomorskom dobru;

- obnova uništenog i dotrajalog biljnog materijala;

- rezidba i oblikovanje stabala i grmlja;

- okopavanje bilja;

- zalijevanje zelenih površina i bilja;

- preventivno djelovanje na sprječavanju biljnih bolesti, štetnika i slično;

- gnojidba i folijarno prihranjivanje bilja.

**Članak 28.**

(1) Čišćenje morskih i javnih morskih plaža za vrijeme turističke sezone mora biti svakodnevno i temeljito, a obavlja se u vremenu od 04,00 do 08,00 sati.

(2) Ako plovni objekt masnim otpacima izazove zagađenje morske površine, vlasnik ili korisnik plovnog objekta dužan se usidriti, te pozvati službenike nadležne lučke kapetanije radi dogovora o čišćenju i odstranjivanju masnih otpadaka s fizičkom ili pravnom osobom koja je osposobljena za uklanjanje navedenog onečišćenja.

(3) Službenici nadležne lučke kapetanije dužni su informirati vlasnike plovila o dužnosti održavanja čistoće i reda u lukama, privezištima i općenito na pomorskom dobru.

(4) Zabranjeno je u dijelu luke koji služi za utovar i istovar s brodova koristiti vozila teža od 3.5 tone nosivosti, osim na rampi trajektnog pristaništa i dijelovima luke koji su za tu namjenu posebno uređeni i označeni.

(5) Zabranjeno je na plovnim objektima ložiti vatru i peći roštilj ako te radnje imaju za posljedicu zadimljavanje pomorskog dobra. Za postupanje u skladu s ovim stavkom odgovoran je vlasnik, odnosno korisnik plovnog objekta.

**Članak 29.**

(1) Na kopnenim dijelovima pomorskog dobra postavljaju se posude/spremnici za otpatke, koji moraju biti izrađeni od prikladnog materijala i estetski oblikovani, a sve u skladu s odobrenjem nadležnog upravnog odjela Općine.

(2) Posude/spremnike za otpatke iz prethodnog stavka postavlja Općina, odnosno koncesionar.

(3) Pravna ili fizička osoba obrtnik kojoj je Općina povjerila obavljanje komunalne djelatnosti održavanja čistoće javnih površina dužna je posude/spremnike za otpatke prazniti i održavati čistima i funkcionalno ispravnima.

(4) Pravna ili fizička osoba obrtnik kojoj je Općina povjerila obavljanje komunalne djelatnosti održavanja čistoće javnih površina dužna je, u suradnji s lokalnim dobrovoljnim vatrogasnim društvom, prati posude/spremnike za komunalni otpad koji se nalaze na pomorskom dobru najmanje dva puta godišnje, a po potrebi i češće.

**Članak 30.**

(1) Posude za otpatke mogu se postavljati na stupovima, ogradama, samostojećim postoljima i slično, a u skladu s dogovorom i odobrenjem nadležnog upravnog odjela Općine.

(2) Zabranjeno je postavljanje posuda za otpatke na stupove na kojima se nalaze prometni znakovi, stupovi javne rasvjete, drveće i jarboli za isticanje zastava te na svim drugim mjestima na kojima bi narušavali izgled mjesta, zgrada ili bi predstavljale smetnju u prometu.

**Članak 31.**

(1) Pravna osoba ili fizička osoba obrtnik koja obavlja djelatnost zbog koje dolazi do onečišćavanja pomorskog dobra, dužna ga je redovito čistiti ili osigurati njihovo čišćenje.

(2) Koncesionar odnosno nositelj dozvole na pomorskom dobru je u obvezi tijekom cijele godine čuvati i održavati područje na kojem obavlja djelatnost sukladno svim pozitivnim zakonskim propisima, podzakonskim aktima, uredbama, pravilnicima, a naročito:

- redovito održavati čistoću podmorja i kopnenog dijela područja, uklanjati naplavine (daske, plastiku i slično) i ostale nanose, održavati hortikulturu, osigurati pražnjenje košarica za otpatke (običnih i za selekcionirano sakupljanje otpada) te prikupljati otpad s brodova, a sve u suradnji s pravnom ili fizičkom osobom obrtnikom kojoj je Općina povjerila obavljanje komunalne djelatnosti održavanja čistoće javnih površina,

- organizirati zbrinjavanje opasnog otpada u suradnji s ovlaštenom osobom,

- održavati opremu (koševe za smeće, klupe, tuševe, kabine za presvlačenje i sl.),

- izvan razdoblja korištenja koncesije koncesionar je obavezan ukloniti komercijalne rekvizite

- osigurati provođenja reda u luci (luke posebne namjene i sidrišta),

- brinuti o sigurnosti korisnika i materijalnih sredstava na pomorskom dobru,

- plaćati naknadu za utrošak električne energije i vode, kao i ostale troškove u obuhvatu koncesije,

- posjedovati sve propisane certifikate i dozvole, a posebno one kojima se jamči zaštita ljudskog zdravlja i sigurnost,

- pridržavati se propisanih uvjeta, zakona i posebnih propisa, uvjeta iz prostornih planova te uvjeta i posebnih zahtjeva nadležne lučke kapetanije, uvjeta zaštite prirode nadležnog ministarstva,

- pridržavati se ove Odluke i Odluke o javnom redu i miru,

- pridržavati se odluka i rješenja pomorskog redara,

- pridržavati se odluka drugih nadležnih tijela.

(3) Koncesionar je odgovoran za svaku štetu koja nastane uslijed gospodarskog korištenja pomorskog dobra, što uključuje štetu nastalu pomorskom dobru, kao predmetu koncesije, štetu nastalu samom koncesionaru, odnosno, njegovim zaposlenicima, kao i štetu koju pretrpe treće osobe.

(4) Ovlaštenik dozvole na pomorskom dobru dužan je održavati čistim i urednim dio pomorskog dobra u općoj upotrebi na kojem obavlja djelatnost.

**Članak 32.**

U slučaju onečišćenja izazvanim vremenskim nepogodama ili drugim izvanrednim situacijama, pomorski redar će naložiti pravnoj ili fizičkoj osobi koja obavlja poslove održavanja, odnosno čišćenja, odnosno koncesionaru na pomorskom dobru i/ili ovlašteniku dozvole na pomorskom dobru, rok za izvanredno čišćenje pomorskog dobra, a ako isti to ne učini primijenit će se pravila Zakona o općem upravnom postupku koja se odnose na prisilno izvršenje nenovčanih tražbina.

**VI. OSIGURANJE NESMETANOG PROLASKA DUŽ POMORSKOG DOBRA**

**Članak 33.**

(1) Prilikom zauzimanja površine na pomorskom dobru na teritoriju Općine moraju biti ispunjeni sljedeći uvjeti:

1. prostor za prolaz pješaka svugdje mora biti širi od 2 m (dva metra),

2. ležaljke moraju biti udaljene od 2 m (dva metra) do 4 m (četiri metra) od mora, dok ležaljke i plovila jednog koncesionara odnosno ovlaštenika dozvole na pomorskom dobru moraju biti udaljene najmanje 10 m (deset metara) od ležaljki i plovila drugog koncesionara odnosno ovlaštenika dozvole na pomorskom dobru,

3. postavljene ležaljke i suncobrani ne smiju ometati korištenje plaže te se raspoređuju na grupe po četiri para ležaljki i suncobrana dok između svakog para mora biti prolaz od najmanje širine ležaljke i sa gornje i sa bočnih strane, a između grupa prolaz najmanje širine duljine ležaljke i sa gornje i sa bočnih strana,

4. prometovanje pješaka i dopuštenih prometnih sredstava mora biti neometano i potpuno pregledno, tj. zabranjeno je bilo kakvo ometanje prometa ili smanjivanje njegove preglednosti,

5. pristup vatrogasnim vozilima, vozilima hitne medicinske pomoći i korištenje hidranta mora biti omogućeno u svako doba.

(2) U slučaju postupanja protivno stavku 1. ovog članka pomorski redar će naložiti vlasniku i/ili posjedniku sredstava odnosno objekta da iste prilagodi uvjetima iz stavka 1. ovog članka, a ako isti to ne učini primijenit će se pravila Zakona o općem upravnom postupku koja se odnose na prisilno izvršenje nenovčanih tražbina.

**Članak 34.**

(1) Ugostiteljske terase nije dozvoljeno izgraditi zidanjem ili nasipavanjem podloge kao što nije dozvoljeno ni ukopavanjem mijenjati zatečenu podlogu.

(2) Ugostiteljske terase mogu biti izvedene samo na montažno-demontažni način.

(3) Stolovi i stolice te ostala oprema za terasu (klupe, reklame, suncobrani, rashladni uređaji i tome slično) smiju se postavljati samo unutar utvrđene površine objekta za koji se plaća naknada.

**Članak 35.**

(1) Kod obavljanja djelatnosti komercijalno-rekreacijskog sadržaja koncesionar, odnosno ovlaštenik dozvole na pomorskom dobru, mora koristiti plažne rekvizite (suncobrani, ležaljke i tome slično) i plovila (sandoline, pedaline, daske za jedrenje i tome slično) koji su unificirani, bez reklamnog sadržaja s vanjske strane, kvalitetni, u ispravnom stanju, primjerenog izgleda te ne smiju ugrožavati njihove korisnike, kao ni ostale korisnike plaže. Suncobrani moraju biti jednobojni, bez isticanja natpisa sponzora i reklama.

(2) Postavljeni rekviziti (ležaljke, suncobrani i sl.) ne smiju ometati korištenje plaže kao općeg dobra te se raspoređuju po plaži na način da se rekviziti jednog koncesionara, odnosno ovlaštenika dozvole na pomorskom dobru, podjele na dvije grupe rekvizita, između kojih mora ostati koridor za nesmetani pristup svim korisnicima plaže u duljini ležaljke, a svaka grupa rekvizita može sadržavati po dva reda ležaljki s ostavljenim koridorom za nesmetani pristup i boravak uz more svim korisnicima plaže između samih redova u duljini ležaljke te za prolaz između svake ležaljke u širini ležaljke.

**VII. KORIŠTENJE POVRŠINA POMORSKOG DOBRA NA NAČIN KOJI OMOGUĆAVA KRETANJE OSOBA S POSEBNIM POTREBAMA**

**Članak 36.**

Pomorsko dobro zabranjeno je ograđivati ili po njemu postavljati prepreke na način da se oteža i/ili onemogući nesmetano kretanje osoba s posebnim potrebama.

**VIII. MJERE ZA ODRŽAVANJE REDA NA POMORSKOM DOBRU**

**Članak 37.**

(1) Nadzor nad provedbom reda na pomorskom dobru propisanog ovom Odlukom provode pomorski redari, kao ovlašteni službenici nadležnog upravnog tijela Općine.

(2) Nadzor iz stavka 1. ovog članka ovlašteni su provoditi i inspektori pomorskog dobra (ovlašteni službenici nadležnog ministarstva te inspektori lučke kapetanije).

(3) Pomorski redar provodi nadzor i nad izvršenjem obveza preuzetih dozvolom na pomorskom dobru koju izdaje Općina.

**Članak 38.**

(1) U provedbi nadzora nad provedbom ove Odluke pomorski redar ovlašten je:

1. zatražiti i pregledati isprave (osobna iskaznica, putovnica, izvod iz sudskog registra i sl.) na temelju kojih se može utvrditi identitet stranke ili zakonskog zastupnika stranke, kao i drugih osoba nazočnih prilikom nadzora,

2. uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi, kao i od drugih osoba nazočnih prilikom nadzora,

3. zatražiti pisanim putem od stranke točne i potpune podatke i dokumentaciju potrebnu u nadzoru,

4. prikupljati dokaze i utvrđivati činjenično stanje na vizualni i drugi odgovarajući način (fotografiranjem, snimanjem kamerom, videozapisom i sl.),

5. obavljati i druge radnje u svrhu provedbe nadzora.

(2) U provedbi nadzora nad provedbom ove Odluke pomorski redar ima pravo i obvezu rješenjem ili na drugi propisani način odrediti fizičkim i pravnim osobama mjere za održavanje reda propisane ovom Odlukom.

(3) Poduzimanje mjera za provođenje reda na pomorskom dobru smatra se bitnim i od javnog interesa.

**Članak 39.**

(1) U provedbi nadzora nad provedbom ove Odluke pomorski redar ovlašten je i obvezan rješenjem ili na drugi propisani način narediti fizičkim i pravnim osobama mjere za održavanje reda na pomorskom dobru i to:

- uklanjanje protupravno postavljenih predmeta, naprava, objekata, uređaja, reklama i drugo,

- zabraniti obavljanje radova i djelatnosti,

- narediti i druge mjere i radnje u svrhu održavanja reda na pomorskom dobru,

- naplatiti novčanu kaznu na mjestu počinjenja prekršaja,

- izdati obavezni prekršajni nalog,

- predložiti pokretanje prekršajnog postupka.

(2) Optužni prijedlog za prekršaj propisan Zakonom o pomorskom dobru i morskim lukama i/ili ovom Odlukom koji u nadzoru utvrdi pomorski redar podnosi pročelnik nadležnog upravnog odjela Općine.

(3) Pomorski redar obvezan je jedanput mjesečno izvršiti nadzor pomorskog dobra na teritoriju Općine radi utvrđenja nezakonitog građenja ili drugog oštećenja pomorskog dobra, kao i po svakoj prijavi bilo koje osobe, te ako utvrdi nezakonite radnje dužan je o tome obavijestiti nadležno tijelo (nadležne inspekcije, lučku kapetaniju i dr.).

**Članak 40.**

(1) Javnopravna tijela te pravne i fizičke osobe obvezne su pomorskom redaru, u roku koji im isti odredi, omogućiti provedbu nadzora i osigurati uvjete za neometan rad u okviru njegovih ovlaštenja.

(2) Pomorski redar odnosno pročelnik nadležnog upravnog odjela Općine ovlašteni su zatražiti pomoć policijskih službenika ako se prilikom izvršenja rješenja otpor osnovano očekuje.

**Članak 41.**

(1) Kada pomorski redar utvrdi povredu propisa čije izvršenje je ovlašten nadzirati, obvezan je po službenoj dužnosti pokrenuti upravni postupak i narediti odgovarajuće mjere u skladu s ovom Odlukom.

(2) Kada pomorski redar utvrdi da nije povrijeđen propis čije izvršenje je ovlašten nadzirati, pa stoga nema uvjeta za pokretanje upravnog postupka, pisanim putem će o tome obavijestiti poznatog prijavitelja.

(3) Protiv upravnih akata koje donosi pomorski redar može se izjaviti žalba ministarstvu u čijem su djelokrugu poslovi pomorstva.

(4) Žalba izjavljena protiv rješenja pomorskog redara ne odgađa njegovo izvršenje.

**Članak 42.**

(1) Mjere za održavanje reda na pomorskom dobru propisane ovom odlukom pomorski redar određuje rješenjem osobi koja je prekršila odredbe ove Odluke odnosno osobi koja je obvezna otkloniti utvrđenu povredu ove Odluke.

(2) Ako pomorski redar utvrdi povredu propisa čije izvršenje je ovlašten nadzirati, može donijeti rješenje i bez saslušanja stranke.

(3) Ako se osoba iz stavka 1. ne može utvrditi, rješenje se donosi protiv nepoznate osobe.

(4) Poslove iz stavka 1. i 3. ovog članka pomorski redar obavlja kao javnu ovlast te je ovlašten provesti izvršenje rješenja koje donese.

**Članak 43.**

Kada okolnosti slučaja zahtijevaju hitno izvršenje radi zaštite ljudskog života i zdravlja, imovine veće vrijednosti odnosno sprječavanja postupanja protivnog ovoj Odluci, a predmet uklanjanja su pomorski objekti, lučki uređaji, podrtine, štandovi, razni drugi predmeti, stvari, otpad i slično, koji se mogu brzo i jednostavno ukloniti s pomorskog dobra, pomorski redar može izreći mjeru uklanjanja i usmenim rješenjem koje se izvršava na licu mjesta putem pomorskog redara ili putem treće osobe, bez donošenja rješenja o izvršenju.

**Članak 44.**

(1) Za prekršaje propisane ovom Odlukom, koje u nadzoru utvrdi pomorski redar, isti može od počinitelja prekršaja naplatiti novčanu kaznu na mjestu počinjenja prekršaja u visini polovice propisanog minimuma novčane kazne, ako je prekršaj utvrdio obavljanjem nadzora u okviru svoje nadležnosti, neposrednim opažanjem, uporabom tehničkih uređaja, te pregledom vjerodostojne dokumentacije.

(2) Smatrat će se da je novčana kazna iz stavka 1. ovoga članka naplaćena na mjestu počinjenja prekršaja ako počinitelj prekršaja nije u trenutku kada je zatečen na mjestu počinjenja prekršaja u mogućnosti platiti novčanu kaznu, a istu plati u roku od tri dana, te dokaz o izvršenoj uplati dostavi upravnom odjelu nadležnom za poslove redarstva.

(3) Smatrat će se da je novčana kazna iz stavka 1. ovoga članka naplaćena na mjestu počinjenja prekršaja ako počinitelj prekršaja nije utvrđen u trenutku počinjenja prekršaja ili nije zatečen na mjestu počinjenja prekršaja, a novčanu kaznu plati u roku od tri dana od primitka obavijesti o prekršaju te dokaz o izvršenoj uplati dostavi upravnom odjelu nadležnom za poslove redarstva.

(4) Usmeno izrečenu novčanu kaznu prema uvjetima stavka 1. ovoga članka pomorski redar naplatit će od počinitelja prekršaja uz izdavanje potvrde o tome, bez izdavanja obveznog prekršajnog naloga.

**IX. PREKRŠAJNE ODREDBE**

**Članak 45.**

(1) Novčane kazne naplaćene za prekršaje propisane ovom Odlukom prihod su proračuna Općine, a koriste se namjenski za upravljanje pomorskim dobrom i financiranje odnosno sufinanciranje projekata na pomorskom dobru i za aktivnosti kojima je cilj unaprjeđenje pomorskog dobra u općoj upotrebi.

(2) Postupak po pomorskim prekršajima na pomorskom dobru propisanima Zakonom o pomorskom dobru i morskim lukama vodi se po propisima kojima se uređuju prekršaji.

(3) pomorski redar dužan je voditi posebnu evidenciju o počiniteljima prekršaja propisanih ovom Odlukom, izrečenim novčanim kaznama te o naplaćenim novčanim kaznama na mjestu počinjenja prekršaja.

**Članak 46.**

(1) Novčanom kaznom u iznosu od 600,00 do 1.300,00 eura kaznit će se za prekršaj pravna osoba ako:

1. postupi protivno člancima 3. do 8. ove Odluke

2. postupi protivno članku 9. ove Odluke

3. postupi protivno člancima 10. do 14. ove Odluke

4. postupi protivno člancima 15. do 32. ove Odluke

5. postupi protivno člancima 33. do 35. ove Odluke

6. postupi protivno članku 36. ove Odluke

7. pomorskom redaru ne omogući pregled isprave na temelju kojih može utvrditi identitet stranke odnosno zakonskog zastupnika stranke, kao i drugih osoba nazočnih prilikom nadzora,

8. kao stranka na pisano traženje pomorskog redara istom ne da točne i potpune podatke te mu ne dostavi dokumentaciju potrebnu u nadzoru,

9. pomorskog redara ometa u provedbi nadzora.

(2) Novčanom kaznom u iznosu od 100,00 do 260,00 eura kaznit će se odgovorna osoba u pravnoj osobi za prekršaje iz stavka 1. ovog članka.

(3) Novčanom kaznom u iznosu od 200,00 do 660,00 eura kaznit će se za prekršaje iz stavka 1. ovog članka fizička osoba obrtnik i osoba koja obavlja drugu samostalnu djelatnost kada su prekršaj počinile u vezi s obavljanjem svog obrta, odnosno samostalne djelatnosti.

(4) Novčanom kaznom u iznosu od 50,00 do 260,00 eura kaznit će se fizička osoba za prekršaje iz stavka 1. ovoga članka.

**Članak 47.**

(1) Novčanom kaznom u iznosu od 6.000,00 do 130.000,00 eura kaznit će se za pomorski prekršaj pravna osoba koja bez pravne osnove propisane Zakonom upotrebljava pomorsko dobro, gospodarski koristi pomorsko dobro, obavlja djelatnosti na pomorskom dobru, gradi i/ili obavlja druge zahvate u prostoru pomorskog dobra koji se prema posebnim propisima kojima se uređuje građenje ne smatraju građenjem, nasipava more protivno odredbama Zakona, ograničava i/ili isključuje opću upotrebu pomorskog dobra, odnosno zaposjeda pomorsko dobro na bilo koji način za sebe ili drugoga.

(3) Za prekršaj iz stavka 1. ovoga članka kaznit će se novčanom kaznom u iznosu od 2.000,00 do 6.000,00 eura i odgovorna osoba u pravnoj osobi.

(4) Za prekršaj iz stavka 1. ovoga članka novčanom kaznom u iznosu od 20.000,00 do 66.360,00 eura kaznit će se obrtnik i osoba koja obavlja drugu samostalnu djelatnost.

(5) Za prekršaj iz stavka 1. ovoga članka fizička osoba kaznit će se novčanom kaznom u iznosu od 1.000,00 do 6.000,00 eura.

**Članak 48.**

(1) Novčanom kaznom u iznosu od 6.000,00 do 33.000,00 eura kaznit će se za pomorski prekršaj pravna osoba koja je, na temelju akta koji predstavlja valjanu pravnu osnovu određenu Zakonom stekla pravo posebne upotrebe i/ili gospodarskog korištenja pomorskog dobra, gradnje i/ili obavljanja drugih radova i zahvata u prostoru pomorskog dobra koji se prema posebnim propisima kojima se uređuje građenje ne smatraju građenjem, nasipavanja mora, ograničenja ili isključenja dijela pomorskog dobra od opće upotrebe te drugog ovlaštenja stečenog na temelju odredbi Zakona a to pravo ne koristi na način, u opsegu i granicama određenima aktom kojim je to pravo stekla te u skladu s odredbama Zakona.

(2) Za prekršaj iz stavka 1. ovog članka kaznit će se novčanom kaznom u iznosu od 2.000,00 do 6.000,00 eura i odgovorna osoba u pravnoj osobi.

(3) Za prekršaj iz stavka 1. ovoga članka novčanom kaznom u iznosu od 4.000,00 do 10.000,00 eura kaznit će se obrtnik i osoba koja obavlja drugu samostalnu djelatnost.

(4) Za prekršaj iz stavka 1. ovoga članka fizička osoba kaznit će se novčanom kaznom u iznosu od 1.000,00 do 6.000,00 eura.

**Članak 49.**

(1)Novčanom kaznom u iznosu od 6.000,00 do 33.000,00 eura kaznit će se za pomorski prekršaj pravna osoba:

a) ako sklopi pravni posao kojim se stječe pravo vlasništva ili druga stvarna prava na pomorskom dobru,

b) ako osobi u stanju neposredne ugroze za život, zdravlje ili imovinu zabrani ili onemogući pristup bilo kojem dijelu pomorskog dobra,

c) ako odlaže materijal na morsku obalu ili u more,

d) ako se na pomorskom dobru u općoj upotrebi ne pridržava ove Odluke.

(2) Za prekršaj iz stavka 1. ovoga članka kaznit će se novčanom kaznom u iznosu od 4.000,00 do 10.000,00 eura obrtnik i osoba koja obavlja drugu samostalnu djelatnost.

(3) Za prekršaj iz stavka 1. ovoga članka fizička osoba kaznit će se novčanom kaznom u iznosu od 1.000,00 do 6.000,00 eura.

**Članak 50.**

(1) Novčanom kaznom u iznosu od 33.000,00 do 130.000,00 eura kaznit će se za pomorski prekršaj pravna osoba koja gradi građevinu na pomorskom dobru bez:

1. ugovora o koncesiji koji uključuje gradnju građevina i/ili

2. ugovora o posebnoj upotrebi koji uključuje gradnju građevina i/ili

3. plana upravljanja pomorskim dobrom koji uključuju gradnju građevina koje su namijenjene korištenju pomorskog dobra za opću upotrebu.

(2) Za prekršaj iz stavka 1. ovoga članka kaznit će se novčanom kaznom u iznosu od 2.000,00 do 6.000,00 eura i odgovorna osoba u pravnoj osobi.

(3) Za prekršaj iz stavka 1. ovoga članka novčanom kaznom u iznosu od 20.000,00 do 66.360,00 eura kaznit će se obrtnik i osoba koja obavlja drugu samostalnu djelatnost.

(4) Za prekršaj iz stavka 1. ovog članka fizička osoba kaznit će se novčanom kaznom u iznosu od 1.000,00 do 6.630,00 eura.

**Članak 51.**

(1) Novčanom kaznom u iznosu od 6.000,00 do 33.000,00 eura kaznit će se za pomorski prekršaj pravna osoba za izvođenje zahvata u prostoru koji se ne smatraju građenjem bez valjane pravne osnove.

(2) Za prekršaj iz stavka 1. ovoga članka kaznit će se novčanom kaznom u iznosu od 2.000,00 do 6.000,00 eura i odgovorna osoba u pravnoj osobi.

(3) Za prekršaj iz stavka 1. ovoga članka novčanom kaznom u iznosu od 4.000,00 do 10.000,00 eura kaznit će se obrtnik i osoba koja obavlja drugu samostalnu djelatnost.

(4) Za prekršaj iz stavka 1. ovoga članka fizička osoba kaznit će se novčanom kaznom u iznosu od 1.000,00 do 6.630,00 eura.

**X. PRIJELAZNE I ZAVRŠNE ODREDBE**

**Članak 52.**

Ako su pojedine odredbe Odluke o komunalnom redu u suprotnosti s odredbama ove Odluke, na pomorskom dobru u općoj upotrebi primjenjuju se odredbe ove Odluke.

**Članak 53.**

Pravilnikom o unutarnjem redu Upravnog odjela utvrdit će se naziv i opis poslova radnog mjesta pomorskog redara, broj izvršitelja, stručni uvjeti za raspored na radno mjesto pomorskog redara te drugi opisi razine standardnih mjerila u roku od 30 dana od dana stupanja na snagu ove Odluke.

**Članak 54.**

Do donošenja rješenja o stjecanju ovlaštenja za obavljanje poslova nadzora pomorskog dobra sukladno Zakonu, nadzor nad redom na pomorskom dobru obavljat će se sukladno odredbama Odluke o komunalnom redu (Glasnik, službeno glasilo Općine Podgora, broj 14/19).

**Članak 55.**

Postupci započeti prema odredbama Odluke o komunalnom redu (Glasnik, službeno glasilo Općine Podgora, broj 14/19) dovršit će se prema odredbama te Odluke.

**Članak 56.**

Ova Odluka stupa na snagu osmog dana od dana objave u „Glasniku, službenom glasilu Općine Podgora.

REPUBLIKA HRVATSKA

SPLITSKO-DALMATINSKA ŽUPANIJA

OPĆINA PODGORA

OPĆINSKO VIJEĆE

KLASA: PREDSJEDNIK VIJEĆA

URBROJ: Zoran Radonić